हिप-हप र सारंगीको मिश्रण
नेपालस्थित अमेरिकी दूतावासले 'खुलौं, बोलौं'अन्तर्गत नेपाली वाद्यवादक र अमेरिकन कलाकारबीच सारंगी र हिप-हपको समिश्रण कार्यशाला सम्पन्न गरेको छ । आइतबार नेपाली इन्स्ट्रूमेन्टल ब्यान्ड फ्यूजन जात्रासँग तीन अमेरिकी कलाकारबीच दुई देशको संगीत समिश्रण कार्यशाला भएको हो । 
काठमाडौँ — नेपालस्थित अमेरिकी दूतावासले 'खुलौं, बोलौं'अन्तर्गत नेपाली वाद्यवादक र अमेरिकन कलाकारबीच सारंगी र हिप-हपको समिश्रण कार्यशाला सम्पन्न गरेको छ । आइतबार नेपाली इन्स्ट्रूमेन्टल ब्यान्ड फ्यूजन जात्रासँग तीन अमेरिकी कलाकारबीच दुई देशको संगीत समिश्रण कार्यशाला भएको हो ।  संगीत पाठशालामा आयोजित कार्यशालाको सुरुवातमै फ्यूजन जात्राका सुशान्त श्रेष्ठ, प्रवेश महर्जन र विधान श्रेष्ठले अमेरिकी डिजे फ्लेग, माजी मुताफा र र्‍यापर/प्रडुसर सबस्टेन्सियललाई नेपाली बाजा परिचय गराए ।उनीहरुले आधा घण्टा ती बाजाहरुको धून अमेरिकी कलाकारलाई सुनाए । त्यसपछि भने त्यही धूनहरुमा अमेरिकी कलाकारले आफ्नो धून र र्‍याप मिसाउन थाले । करिव २ घण्टा उनीहरुले पश्चिमा संगीत र नेपाली धूनलाई मिलाएर इन्स्ट्रूमेन्टल प्रस्तुति दिए । कार्यशालाबीच र्‍यापर कसबस्टेन्सियलले बिटबक्सलाई मादल, तबला र सारंगीको धूनमा मिसाउने प्रयास गरे । तबला, सारंगी, मादल र बाँसुरीको धूनमा अमेरिकी कलाकारको र्‍याप, अनि डिजे फ्लेगको डिजेइङले संगीत पाठशाला गुञ्जयमान बन्यो ।उपस्थितहरु पश्चिमा संगीत र नेपाली धूनको समिश्रणमा निस्केको नयाँ धुनमा मग्न बने । 'यो कुन बाजा हो, थाहा छ तपाईंहरुलाई?' फ्यूजन जात्राका संगीतकर्मीले अमेरिकी कलाकारलाई सोधे । डिजे फ्लेगले झट्ट भने,'एमबाट सुरु हुने बाजा होइन? त्यसपछि फ्यूजन जात्राको समूहले नै मादलबारे फ्लेगलाई परिचित गराए । उनीहरुले धिमे बाजाबारे पनि अमेरिकी कलाकारलाई जानकार गराइदिए । 'तबला र र्‍यापको तालमेल मिल्यो । अब यसमा बाँसुरी र सारंगी पनि मिलाउँदै जाउँ है,' डिजे फ्लेग कार्यक्रमबीच नेपाली कलाकारलाई निर्देश गरिरहन्थे । सबै संगीतको समिश्रणले मिठो धून बज्दा उपस्थित सबै दंग थिए । हिप-हप संगीतको ५० औं वार्षिक उत्सवको अवसरमा दूतावासले 'खुलौं, बोलौं' कार्यक्रम आयोजना गरेको हो । त्यसअन्तर्गत हिप-हप संगीतमार्फत सामाजिक परिवर्तन र अल्पसैंख्यक समुदायको अधिकारका लागि कलालाई शक्तिशाली उपकरणका रुपमा प्रयोग गरोस् भन्ने उद्देश्यसहित दूतावासले यस्तो कार्यक्रम आयोजना गरेको हो । युवालाई कलामार्फत् स्वतन्त्र रुपले अभिव्यक्त हुन्, दुई देशको सँस्कृति र सम्बन्धलाई आदन-प्रदान गर्न दूतावासले चार अमेरिकी कलाकारलाई नेपाल बोलाएको हो । अर्की कलाकार शन्नाले भने नेपालका हिप-हप डान्सरलाई नृत्यमा डोर्‍याएकी थिइन् ।यी चार अमेरिकी कलाकारले संगीत र नृत्यसँगै डिजेइङमा मास्टर क्लास, रचनात्मक लेखन र र्‍यापलगायतका विविध शीर्षकमा कार्यक्रम आयोजना गरेका छन् । काठमाडौंसँगै बिराटनगरमा पनि दूतावासले 'युएस नेपाल हिप-हप कोलाब' कन्सर्ट गर्दैछ ।